b'\n_START_ARTICLE_\nMaja \xc5\xa0ubic\n_START_SECTION_\n\xc5\xbdivljenje in delo\n_START_PARAGRAPH_\nRojena 1965 v Kranju. H\xc4\x8di priznanega slovenskega slikarja in grafika Iveta \xc5\xa0ubica. \xc5\xa0tudirala slikarstvo na Akademiji za likovno umetnost v Ljubljani, 1990 diplomirala pri Emeriku Bernardu. Po akademiji se je za\xc4\x8dela intenzivneje ukvarjati s freskoslikarstvom in knji\xc5\xbeno ilustracijo._NEWLINE_S pravimi freskami bogati fasade tako posvetnih kot tudi sakralnih prostorov. V tej tehniki je zadnja leta v obliki \xc2\xbbprenosnih fresk\xc2\xab\xc2\xa0(prava freska na kamnu lehnjaku kot nosilcu) upodabljala dnevnik Charlesa Darwina Potovanje na ladji Beagle in tako ilustracijo na svojevrsten na\xc4\x8din v \xc5\xa1ir\xc5\xa1em umetni\xc5\xa1kem konceptu prenesla tudi v galerijske prostore. 2006 so v Darwinovem rojstnem mestu Shrewsbury z njeno razstavo otvorili vsakoletni Darwinov festival, leta 2009 je ob 200-letnici Darwinovega rojstva naslikala veliko fresko v vhodni avli oddelka za biologijo na sloviti de\xc5\xa1ki \xc5\xa1oli Shrewsbury school, ki jo je obiskoval Darwin. _NEWLINE_Veliko se posve\xc4\x8da knji\xc5\xbeni ilustraciji. Ilustrirala je preko 20 samostojnih knji\xc5\xbenih izdaj, redno objavlja v najvidnej\xc5\xa1ih slovenskih otro\xc5\xa1kih in mladinskih revijah. Njena velika strast je prou\xc4\x8devanje narave, predvsem \xc5\xbeivali, zato se na to temo poleg upodabljanja ve\xc4\x8dkrat loteva pisanja poljudnih besedil in raznih didakti\xc4\x8dno usmerjenih ugank, ki jih objavlja predvsem v otro\xc5\xa1kem in mladinskem revijalnem tisku. Njeno ustvarjanje obsega tudi dela v akvarelni in grafi\xc4\x8dni tehniki._NEWLINE_Kot samostojna ustvarjalka \xc5\xbeivi in dela v \xc5\xa0kofji Loki in Poljanah.'